Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 286/03)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Mittelburgenland«

Referencenummer: PDO-AT-A0214-AM01

Meddelelsesdato: 21.2.2020

BESKRIVELSE AF OG BEGRUNDELSE FOR DEN GODKENDTE ÆNDRING

Beskrivelse og begrundelse

Da fortegnelsen over vindyrkningsarealer nu forvaltes under det integrerede forvaltnings- og kontrolsystem, skal det maksimale udbytte pr. hektar tilpasses.

ENHEDSDOKUMENT

1. Produktets betegnelse

Mittelburgenland

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Betegnelsen »Mittelburgenland« må kun anvendes om vine, der er fremstillet af Blaufränkisch-sorten, og som har den udprægede krydrede frugtsmag, der er typisk for denne sort. Andre organoleptiske egenskaber er anført i produktspecifikationen.

Generelle analytiske egenskaber Maksimalt totalt alkoholindhold (% vol.) Virkeligt minimumsalkoholindhold (% vol.) Totalt minimumssyreindhold Maksimalt indhold af flygtig syre (milliækvivalenter pr. liter) Maksimalt totalt svovldioxidindhold (milligram pr. liter)

5. Vinfremstillingsmetoder

a) Væsentlige ønologiske fremgangsmåder

Relevante restriktioner for fremstilling af vinene

Alle ønologiske fremgangsmåder, der er tilladt for vin med en beskyttet oprindelsesbetegnelse i henhold til forordning (EU) 2019/934 og 2019/935, er tilladte for oprindelsesbetegnelsen »Mittelburgenland«, bortset fra behandling med kaliumsorbat og dimethyldicarbonat. I overensstemmelse med forordning (EU) 2019/934 og (EU) 2019/935 er det muligt at afsyre vinene. Forbundsministeren for landbrug, regioner og turisme træffer beslutning om eventuel syring afhængigt af klimaforholdene i vækstsæsonen. Betingelserne for eventuel syring er i så fald reguleret af forordning (EU) 2019/934 og (EU) 2019/935.

De specifikke ønologiske fremgangsmåder (herunder tilsætning) udledes af den valgte traditionelle produktionsmetode og beskrives i produktspecifikationen.

b) Maksimale udbytter

10 000 kilogram druer pr. hektar

6. Afgrænset geografisk område

Det geografiske område med oprindelsesbetegnelsen »Mittelburgenland« omfatter det politiske distrikt Oberpullendorf i Burgenland.

7. Primære druesorter

Blaufränkisch — Frankovka

8. Tilknytning til det geografiske område

Jordbunden i Mittelburgenland består af Tegel (lokal betegnelse for gråt, sandholdigt ler), ler, sand og grus. Der stikker visse steder gamle koralbede lavet af Leitha-kalksten op af jorden. Jordbunden er ideel til fremstilling af Blaufränkisch-sorten, ikke mindst på grund af dens gode evne til at holde på vand kombineret med den nærliggende Neusiedl-søs varmeregulerende indvirkning.

Produktionsstrukturen i Mittelburgenland-vinregionen er kendetegnet ved familieejede vinproducerende virksomheder, som hovedsagelig forarbejder druer fra egen produktion og i mange tilfælde også sælger direkte fra deres landbrug. To moderne kooperativer supplerer de familieejede bedrifter. Der er en stærk forbindelse mellem den omfattende turisme og vinindustrien. Vinen skal normalt være frugtagtig og krydret. Lagringen skal foregå i store egetræsfade, brugte barriques eller ståltanke. Vin med den ekstra betegnelse »Reserve« skal være frugtagtig, krydret og kraftig. Lagringen foregår i store egetræsfade eller barriques. Underjorden består af Tegel, ler, sand og grus. Der stikker visse steder gamle koralbede lavet af Leitha-kalksten op af jorden. Jordbunden i denne region har vist sig at være det ideelle grundlag for dyrkning af Blaufränkisch-sorten — ikke blot på grund af dens gode evne til at holde på vand kombineret med den nærliggende Neusiedl-søs varmeregulerende indvirkning.

Det pannoniske klima er det fremherskende i Mittelburgenland-regionen. Beskyttelsen fra tre bakkerækker i nord, syd og vest og eksponeringen for lavlandet i Pannonien giver ideelle klimabetingelser for dyrkning af Blaufränkisch-sorten. Mindst 300 solskinsdage og en årlig nedbør på blot (cirka) 600 mm sikrer, at de producerede druer og vine er af fremragende kvalitet.

Desuden betyder det, at de fleste vinproducerende virksomheder er familieejede, at den traditionelle vinfremstillingsmetode overleveres fra generation til generation, hvilket bidrager til Mittelburgenland-vinenes særlige karakter.

9. Andre vigtige betingelser (aftapning, mærkning og andre krav)

Retlig ramme:

National lovgivning

Type af yderligere betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

I henhold til den østrigske vinlov må en vin med oprindelsesbetegnelsen »Mittelburgenland« kun markedsføres, hvis den har et officielt kvalitetskontrolnummer [Staatliche Prüfnummer]. For at få et kvalitetskontrolnummer skal en prøve af hver enkelt vin, der ønskes markedsført med oprindelsesbetegnelsen »Mittelburgenland« (systematisk kontrol), underkastes analytiske og organoleptiske undersøgelser (jf. produktspecifikationen).

Parter, der agter at indgive en ansøgning om et officielt kvalitetskontrolnummer for en vin med salgsbetegnelsen »Mittelburgenland DAC«, skal hvert år skriftligt underrette Burgenlands regionale vinkomité.

Panelsmagningen med henblik på tildeling af et kvalitetskontrolnummer til vin med salgsbetegnelsen »Mittelburgenland DAC« skal finde sted på forbundskontoret for vinavl i Eisenstadt. Der kan indgives ansøgning om et kvalitetskontrolnummer for vin med salgsbetegnelsen »Mittelburgenland DAC« fra den 1. januar i det andet år efter høsten. Prøven opfylder de sensoriske krav, hvis størstedelen af smagerne bedømmer den positivt. I tilfælde af stemmelighed i det første smagspanel ved en bestemt prøve, indsendes prøven til et nyt panel. Hvis bedømmelsen to gange har stemmelighed, er det samlede testresultat negativt.

Link til produktspecifikationen

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUT L 9 af 11.1.2019, s. 2.